## Uredba o unutarnjem ustrojstvu Stalnog predstavništva Republike Hrvatske pri Europskoj uniji i pri Europskoj zajednici za atomsku energiju, sa sjedištem u Bruxellesu

### NN 88/2013 (8.7.2013.), Uredba o unutarnjem ustrojstvu Stalnog predstavništva Republike Hrvatske pri Europskoj uniji i pri Europskoj zajednici za atomsku energiju, sa sjedištem u Bruxellesu

88 08.07.2013 Uredba o unutarnjem ustrojstvu Stalnog predstavništva Republike Hrvatske pri Europskoj uniji i pri Europskoj zajednici za atomsku energiju, sa sjedištem u Bruxellesu

VLADA REPUBLIKE HRVATSKE

1946

Na temelju članka 65. Zakona o vanjskim poslovima (»Narodne novine«, br. 48/96 i 72/2013), a u vezi s člankom 105. Uredbe o unutarnjem ustrojstvu Ministarstva vanjskih i europskih poslova (»Narodne novine«, br. 10/2012 i 57/2012), Vlada Republike Hrvatske je na sjednici održanoj 4. srpnja 2013. godine donijela

UREDBU

O UNUTARNJEM USTROJSTVU STALNOG PREDSTAVNIŠTVA REPUBLIKE HRVATSKE PRI EUROPSKOJ UNIJI I PRI EUROPSKOJ ZAJEDNICI ZA ATOMSKU ENERGIJU, SA SJEDIŠTEM U BRUXELLESU

1. OPĆE ODREDBE

Članak 1.

Ovom Uredbom uređuje se unutarnje ustrojstvo Stalnog predstavništva, nazivi unutarnjih ustrojstvenih jedinica i njihov djelokrug, način upravljanja tim jedinicama te druga pitanja od osobitog značaja za rad Stalnog predstavništva Republike Hrvatske pri Europskoj uniji i pri Europskoj zajednici za atomsku energiju, sa sjedištem u Bruxellesu (u daljnjem tekstu: Stalno predstavništvo).

2. NADLEŽNOST

Članak 2.

Stalno predstavništvo je diplomatsko predstavništvo Republike Hrvatske pri Europskoj uniji i pri Europskoj zajednici za atomsku energiju sa sjedištem u Bruxellesu.

Dio aktivnosti Stalnog predstavništva obavlja se u Strasbourgu i Luxembourgu, te prema potrebi i u drugim sjedištima institucija i određenih tijela, ureda, agencija i službi Europske unije.

Članak 3.

Stalno predstavništvo u koordinaciji i suradnji s Vladom Republike Hrvatske (u daljnjem tekstu: Vlada), Ministarstvom vanjskih i europskih poslova (u daljnjem tekstu: Ministarstvo) i drugim tijelima državne uprave obavlja poslove koji se odnose na predstavljanje i sudjelovanje Republike Hrvatske u radu tijela Europske unije; zastupa stajališta i interese Vlade Republike Hrvatske i njezinih tijela u svim odgovarajućim postupcima odlučivanja i raspravama u okviru Vijeća Europske unije i njegovih radnih tijela na svim razinama; sudjeluje u postupku izrade i usuglašavanja stajališta Republike Hrvatske, u skladu s Odlukom Vlade o osnivanju međuresorne radne skupine za europske poslove; sudjeluje u dostavljanju dokumenata, odgovora i očitovanja Republike Hrvatske u vezi s pred-sudskim i sudskim postupcima zbog navodne povrede prava Europske unije; predstavlja stajališta i štiti interese Republike Hrvatske u drugim institucijama i tijelima Europske unije i Europske zajednice za atomsku energiju; surađuje i održava kontakte sa stalnim predstavništvima i diplomatima država članica Europske unije, članovima Europske komisije, uključujući Visokog predstavnika Unije za vanjske poslove i sigurnosnu politiku, članovima Europskog parlamenta, dužnosnicima i službenicima institucija i drugih tijela Europske unije i Europske zajednice za atomsku energiju, diplomatskim misijama i diplomatima država koje nisu članice Europske unije i predstavništvima međunarodnih organizacija akreditiranih pri Europskoj uniji te civilnim društvima, poslovnim i strukovnim udruženjima; pruža informacije o Europskoj uniji te obavlja i druge poslove iz svoga djelokruga.

3. USTROJ STALNOG PREDSTAVNIŠTVA I DJELOKRUG USTROJSTVENIH JEDINICA

Članak 4.

Za obavljanje zadaća iz djelokruga Stalnog predstavništva ustrojavaju se sljedeće ustrojstvene jedinice:

1. Ured stalnog predstavnika;

2. Odjel za poslove Odbora stalnih predstavnika vlada država članica pri Europskoj uniji u sastavu stalnih predstavnika (COREPER II);

3. Odjel za poslove Odbora stalnih predstavnika vlada država članica pri Europskoj uniji u sastavu zamjenika stalnih predstavnika (COREPER I);

4. Odjel za poslove Političkog i sigurnosnog odbora (PSO);

5. Tajništvo Stalnog predstavništva.

Na položaj Vojnog predstavnika u Stalnom predstavništvu, odgovarajuće se primjenjuju odredbe uredbe kojom se uređuje unutarnje ustrojstvo Stalnog predstavništva Republike Hrvatske pri Organizaciji Sjevernoatlantskog ugovora.

3.1. Ured stalnog predstavnika

Članak 5.

Ured stalnog predstavnika obavlja stručne i organizacijske poslove za stalnog predstavnika u cilju omogućavanja nesmetanog i uspješnog obavljanja njegovih službenih zadaća i protokolarnih aktivnosti; po nalogu stalnog predstavnika neposredno kontaktira i surađuje sa stalnim predstavništvima i s drugim misijama; brine o pripremi nastupa stalnog predstavnika u medijima te u tome dijelu usko surađuje s drugim ustrojstvenim jedinicama Stalnog predstavništva; savjetuje stalnog predstavnika o pravnim pitanjima i prati rad Suda Europske unije; prati rad Europskog parlamenta i savjetodavnih tijela Europske unije; prati postupke zapošljavanja u institucijama Europske unije; održava kontakte s hrvatskim državljanima zaposlenim u institucijama Europske unije; koordinira provedbu politika i odluka po pitanjima iz djelokruga Uprave za europske poslove Ministarstva i njenih unutarnjih ustrojstvenih jedinica; zaprima predstavke i pritužbe građana, brine o daljnjem postupanju po istima te obavlja i druge poslove iz djelokruga Stalnog predstavništva, a koji nisu u neposrednoj nadležnosti ostalih ustrojstvenih jedinica Stalnog predstavništva.

3.2. Odjel za poslove Odbora stalnih predstavnika vlada država članica pri Europskoj uniji u sastavu stalnih predstavnika (COREPER II)

Članak 6.

Odjel za poslove Odbora stalnih predstavnika vlada država članica pri Europskoj uniji u sastavu stalnih predstavnika (COREPER II) prati i sudjeluje u radu radnih skupina i odbora u okviru COREPER-a II; surađuje s Upravom za europske poslove Ministarstva i nadležnim tijelima državne uprave; u skladu s Odlukom Vlade o osnivanju međuresorne radne skupine za europske poslove sudjeluje u pripremi prijedloga nacionalnih stajališta koja usvaja Vlada kao i drugih dokumenata Republike Hrvatske za sastanke Odbora stalnih predstavnika vlada država članica pri Europskoj uniji u sastavu stalnih predstavnika (COREPER II) u sljedećim područjima: opći i vanjski poslovi; ekonomska, financijska i carinska pitanja; regionalne politike; pravosuđe i unutarnji poslovi; trgovinska politika i razvojna pitanja; u skladu s Odlukom Vlade o osnivanju međuresorne radne skupine za europske poslove sudjeluje u izradi nacionalnih stajališta Republike Hrvatske za sastanke Europskog vijeća, kao i različitih formata Vijeća Europske unije koje priprema COREPER II te obavlja i druge poslove iz svoga djelokruga.

U Odjelu za poslove Odbora stalnih predstavnika vlada država članica pri Europskoj uniji u sastavu stalnih predstavnika (COREPER II) ustrojavaju se sljedeći odsjeci:

3.2.1. Odsjek za vanjske poslove;

3.2.2. Odsjek za opće poslove;

3.2.3. Odsjek za ekonomska i financijska pitanja i regionalne politike;

3.2.4. Odsjek za pravosuđe i unutarnje poslove.

Članak 7.

3.2.1. Odsjek za vanjske poslove (RELEX, Razvojna politika, Trgovinska politika)

Odsjek za vanjske poslove prati i sudjeluje u radu radnih skupina i odbora u pitanjima vanjskih poslova, razvojne i trgovinske politike; priprema i sudjeluje u radu sastanaka COREPER II u navedenim područjima, sudjeluje u radu Vijeća Europske unije za vanjske poslove u razvojnom i trgovinskom formatu; o rezultatima i tijeku rasprava redovito izvještava Sektor za koordinaciju europskih poslova Ministarstva kao i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji sa nadležnim odjelom u Sektoru za koordinaciju europskih poslova Ministarstva kao i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u pitanjima vanjskih poslova, razvojne i trgovinske politike, sastanaka COREPER II po točkama iz svoje nadležnosti te Vijeća Europske unije za vanjske poslove u razvojnom i trgovinskom formatu te obavlja i druge poslove iz svoga djelokruga.

3.2.2. Odsjek za opće poslove

Članak 8.

Odsjek za opće poslove prati i sudjeluje u radu radnih skupina i odbora te priprema i sudjeluje u radu sastanaka COREPER-a II u navedenim područjima, koja uključuju i politiku proširenja Europske unije; sudjeluje u radu Vijeća za opće poslove; o rezultatima i tijeku rasprava redovito izvještava Sektor za koordinaciju europskih poslova kao i nadležna tijela državne uprave, u skladu s Odlukom Vlade o osnivanju međuresorne radne skupine za europske poslove i u suradnji s nadležnim Odjelom u Sektoru za koordinaciju europskih poslova kao i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina, odbora i sastanaka COREPER-a II po točkama iz svoje nadležnosti te Vijeća za opće poslove; sudjeluje u pripremi sastanaka Europskog vijeća, te obavlja i druge poslove iz svoga djelokruga.

3.2.3. Odsjek za ekonomska i financijska pitanja i regionalne politike

Članak 9.

Odsjek za ekonomska i financijska pitanja i regionalne politike prati i sudjeluje u radu radnih skupina i odbora u ekonomskim, financijskim i carinskim pitanjima te pitanjima regionalnih politika; priprema i sudjeluje u radu sastanaka COREPER II u navedenim područjima, sudjeluje u radu Vijeća Europske unije za ekonomska i financijska pitanja te formatima Vijeća Europske unije koja raspravljaju pitanja regionalnih politika Europske unije i pitanja makroregija Europske unije; o rezultatima i tijeku rasprava redovito izvještava Sektor za koordinaciju europskih poslova Ministarstva kao i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji sa nadležnim odjelom u Sektoru za koordinaciju europskih poslova Ministarstva kao i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u ekonomskim, financijskim i carinskim pitanjima te pitanjima regionalnih politika, sastanaka COREPER II po točkama iz svoje nadležnosti te Vijeća Europske unije za ekonomska i financijska pitanja i formatima Vijeća Europske unije koja raspravljaju pitanja regionalnih politika Europske unije te obavlja i druge poslove iz svoga djelokruga.

3.2.4. Odsjek za pravosuđe i unutarnje poslove

Članak 10.

Odsjek za pravosuđe i unutarnje poslove prati i sudjeluje u radu radnih skupina i odbora u području pravosuđa i unutarnjih poslova. Priprema i sudjeluje u radu sastanaka COREPER II u navedenim područjima; sudjeluje u radu Vijeća Europske unije za pravosuđe i unutarnje poslove; o rezultatima i tijeku rasprava redovito izvještava Sektor za koordinaciju europskih poslova Ministarstva kao i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji sa nadležnim Odjelom u Sektoru za koordinaciju europskih poslova Ministarstva kao i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u području pravosuđa i unutarnjih poslova, sastanaka COREPER II po točkama iz svoje nadležnosti te Vijeća Europske unije za pravosuđe i unutarnje poslove te obavlja i druge poslove iz svoga djelokruga.

3.3. Odjel za poslove Odbora stalnih predstavnika vlada država članica pri Europskoj uniji u sastavu zamjenika stalnih predstavnika (COREPER I)

Članak 11.

Odjel za poslove Odbora stalnih predstavnika vlada država članica pri Europskoj uniji u sastavu zamjenika stalnih predstavnika (COREPER I) prati i sudjeluje u radu radnih skupina i odbora u okviru COREPER-a I, surađuje s Upravom za europske poslove Ministarstva; u skladu s Odlukom Vlade o osnivanju međuresorne radne skupine za europske poslove sudjeluje u pripremi prijedloga nacionalnih stajališta koja usvaja Vlada kao i drugih dokumenata Republike Hrvatske za sastanke Odbora stalnih predstavnika vlada država članica pri Europskoj uniji u sastavu zamjenika stalnih predstavnika (COREPER I) u područjima: prometa, telekomunikacija, energetike, poljoprivrede, ribarstva, zaštite okoliša i klime, obrazovanja, mladih, kulture, sporta, zapošljavanja, socijalne politike, zdravlja, pitanja potrošača, tržišnog natjecanja i konkurentnosti; u skladu s Odlukom Vlade o osnivanju međuresorne radne skupine za europske poslove sudjeluje u izradi i pripremi nacionalnih stajališta Republike Hrvatske za sastanke različitih formata Vijeća Europske unije koje priprema COREPER I te obavlja i druge poslove iz svoga djelokruga.

U Odjelu za poslove Odbora stalnih predstavnika vlada država članica pri Europskoj uniji u sastavu zamjenika stalnih predstavnika (COREPER I.) ustrojavaju se sljedeći odsjeci:

3.3.1. Odsjek za poljoprivredu i ribarstvo;

3.3.2. Odsjek za unutarnje tržište, zapošljavanje i socijalnu politiku, zdravlje, zaštitu potrošača, obrazovanje, kulturu, sport i mlade;

3.3.3. Odsjek za promet, telekomunikacije i energetiku;

3.3.4. Odsjek za okoliš i klimu.

3.3.1. Odsjek za poljoprivredu i ribarstvo

Članak 12.

Odsjek za poljoprivredu i ribarstvo prati i sudjeluje u radu radnih skupina i odbora u području poljoprivrede i ribarstva; priprema i sudjeluje u radu sastanka COREPER I u navedenim područjima te sudjeluje u radu Vijeća Europske unije za poljoprivredu i ribarstvo; o rezultatima i tijeku rasprava redovito izvještava Sektor za koordinaciju europskih poslova Ministarstva kao i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji s nadležnim odjelom u Sektoru za koordinaciju europskih poslova Ministarstva i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u području poljoprivrede i ribarstva, sastanaka COREPER I u okviru točaka iz nadležnosti Odsjeka te Vijeća Europske unije za poljoprivredu i ribarstvo te obavlja i druge poslove iz svoga djelokruga.

3.3.2. Odsjek za unutarnje tržište, zapošljavanje i socijalnu politiku, zdravlje, zaštitu potrošača, obrazovanje, kulturu, sport i mlade

Članak 13.

Odsjek za unutarnje tržište, zapošljavanje i socijalnu politiku, zdravlje, zaštitu potrošača, obrazovanje, kulturu, sport i mlade prati i sudjeluje u radu radnih skupina i odbora u području unutarnjeg tržišta, zapošljavanja i socijalne politike, zdravlja, zaštite potrošača, obrazovanja, kulture, sporta i mladih; priprema i sudjeluje u radu sastanaka COREPER I u navedenim područjima, u radu Vijeća Europske unije za konkurentnost (unutarnje tržište, industrija, istraživanje i svemir), Vijeća Europske unije za zapošljavanje, socijalnu politiku, zdravstvo i potrošačka pitanja te Vijeća Europske unije za obrazovanje, mlade, kulturu i sport; o rezultatima i tijeku rasprava redovito izvještava Sektor za koordinaciju europskih poslova Ministarstva kao i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji s nadležnim odjelom u Sektoru za koordinaciju europskih poslova Ministarstva i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u području unutarnjeg tržišta, zapošljavanja i socijalne politike, zdravlja, zaštite potrošača, obrazovanja, kulture, sporta i mladih, sastanaka COREPER I u okviru točaka iz nadležnosti Odsjeka te Vijeća Europske unije za konkurentnost (unutarnje tržište, industrija, istraživanje i svemir), Vijeća Europske unije za zapošljavanje, socijalnu politiku, zdravstvo i potrošačka pitanja te Vijeća Europske unije za obrazovanje, mlade, kulturu i sporta te obavlja i druge poslove iz svoga djelokruga.

3.3.3. Odsjek za promet, telekomunikacije i energetiku

Članak 14.

Odsjek za promet, telekomunikacije i energetiku prati i sudjeluje u radu radnih skupina i odbora u području prometa, telekomunikacija i energetike; priprema i sudjeluje u radu sastanaka COREPER I u navedenim područjima; sudjeluje u radu Vijeća Europske unije za promet, telekomunikacije i energetiku; o rezultatima i tijeku rasprava redovito izvještava Sektor za koordinaciju europskih poslova Ministarstva i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji s nadležnim odjelom u Sektoru za koordinaciju europskih poslova Ministarstva i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u području prometa, telekomunikacija i energetike, sastanaka COREPER I u okviru točaka iz nadležnosti Odsjeka te Vijeća Europske unije za promet, telekomunikacije i energetiku te obavlja i druge poslove iz svoga djelokruga.

3.3.4. Odsjek za okoliš i klimu

Članak 15.

Odsjek za okoliš i klimu prati i sudjeluje u radu radnih skupina i odbora u području okoliša i klime; priprema i sudjeluje u radu sastanaka COREPER I u navedenom području; sudjeluje u radu Vijeća Europske unije za okoliš; o rezultatima i tijeku rasprava redovito izvještava Sektor za koordinaciju europskih poslova Ministarstva i nadležna tijela državne uprave; u skladu s Odlukom Vlade o osnivanju međuresorne radne skupine za europske poslove i u suradnji s nadležnim odjelom u Sektoru za koordinaciju europskih poslova Ministarstva i nadležnim tijelima državne uprave sudjeluje u izradi stajališta i drugih dokumenata potrebnih za rad predstavnika Republike Hrvatske u radu radnih skupina i odbora u području okoliša i klime, sastanaka COREPER I u okviru točaka iz nadležnosti Odsjeka i Vijeća Europske unije za okoliš te obavlja i druge poslove iz svoga djelokruga.

3.4. Odjel za poslove Političkog i sigurnosnog odbora (PSO)

Članak 16.

Odjel za poslove Političkog i sigurnosnog odbora (PSO) bavi se zajedničkom vanjskom i sigurnosnom politikom (ZVSP) te zajedničkom sigurnosnom i obrambenom politikom (ZSOP); Odjel prati razvoj i zbivanja na području ZVSP i ZSOP, kao i usklađenost hrvatskih stajališta s istima, sudjeluje u radu Radnih skupina u konfiguraciji Vijeća za vanjske poslove kao i u pripremama nacionalnih stajališta za sastanke PSO, COREPER II (u segmentu ZVSP i ZSOP), Vijeća za vanjske poslove te Europskog vijeća (u segmentu ZVSP i ZSOP); u obavljanju zadaća Odjel za PSO usko surađuje sa Samostalnom službom za ZVSP i ZSOP, Uredom zamjenika i Kabinetom ministra, te nadležnim ustrojstvenim jedinicama Ministarstva; a o pitanjima vezanim uz sigurnosnu i obrambenu politiku s Ministarstvom obrane, Ministarstvom unutarnjih poslova i Ministarstvom pravosuđa; u obavljaju svojih poslova Odjel za PSO surađuje i s Predstavništvom Oružanih snaga Republike Hrvatske pri NATO i Europskoj uniji te obavlja druge poslove iz svoga djelokruga.

U Odjelu za poslove Političkog i sigurnosnog odbora (PSO) ustrojavaju se sljedeći odsjeci:

3.4.1. Odsjek za zajedničku vanjsku i sigurnosnu politiku (ZVSP);

3.4.2. Odsjek za zajedničku sigurnosnu i obrambenu politiku (ZSOP).

3.4.1. Odsjek za zajedničku vanjsku i sigurnosnu politiku (ZVSP)

Članak 17.

Odsjek za zajedničku vanjsku i sigurnosnu politiku (ZVSP), u okviru Odjela za poslove Političkog i sigurnosnog odbora (PSO), prati i analitički obrađuje zajedničku vanjsku i sigurnosnu politiku; sudjeluje u radu Radnih skupina u konfiguraciji Vijeća za vanjske poslove; sudjeluje u pripremi nacionalnih stajališta za sastanke Vijeća za vanjske poslove; u suradnji s nadležnim ustrojstvenim jedinicama Ministarstva i nadležnim tijelima državne uprave daje potporu dužnosnicima i predstavniku pri Političkom i sigurnosnom odboru (PSO); obavlja i druge poslove voditelja iz djelokruga Odjela za poslove Političkog i sigurnosnog odjela (PSO) te obavlja druge poslove iz svoga djelokruga.

3.4.2. Odsjek za zajedničku sigurnosnu i obrambenu politiku (ZSOP)

Članak 18.

Odsjek za zajedničku sigurnosnu i obrambenu politiku (ZSOP), u okviru Odjela za poslove Političkog i sigurnosnog odbora (PSO) prati i analitički obrađuje zajedničku sigurnosnu i obrambenu politiku; sudjeluje u radu Radnih skupina u konfiguraciji Vijeća za vanjske poslove; sudjeluje u pripremi nacionalnih stajališta te u suradnji s nadležnim ustrojstvenim jedinicama Ministarstva, Ministarstva obrane, Ministarstva unutarnjih poslova, Ministarstva pravosuđa i drugim tijelima državne uprave brine i daje potporu nadležnim dužnosnicima i predstavniku Republike Hrvatske pri Političkom i sigurnosnom odboru (PSO); obavlja i druge poslove po nalogu voditelja iz djelokruga Odjela za poslove Političkog i sigurnosnog odjela (PSO) te obavlja druge poslove iz svoga djelokruga.

3.5.Tajništvo Stalnog predstavništva

Članak 19.

Tajništvo Stalnog predstavništva obavlja stručne i tehničke poslove podrške i pružanja pomoći članovima Stalnog predstavništva iz područja informatike i telekomunikacija, distribucije podataka, informacijske sigurnosti i fizičke zaštite, financijsko-materijalne poslove te surađuje i postupa u suradnji s Glavnim tajništvom Ministarstva; u dijelu svoje nadležnosti, posebno pruža administrativno-tehničku potporu radu svim ustrojstvenim jedinicama Stalnog predstavništva u obavljanju i koordinaciji svih uredskih poslova; obavlja poslove fizičke i tehničke zaštite, poslove distribucije i zaštite podataka, organizacije nabave, upravljanja imovinom; brine o pravilnom i racionalnom korištenju materijalno-financijskih sredstava i imovine; priprema planove i obavlja postupak nabave roba, radova i usluga za potrebe Stalnog predstavništva; obavlja stručne poslove oko investicijskog i tekućeg održavanja zgrade; priprema i obavlja poslove tekućeg održavanja, pomoćne i tehničke poslove; surađuje i koordinira aktivnosti s Protokolom Vlade, Ureda Predsjednika Republike Hrvatske kao i tijelima državne uprave i državne vlasti, u poslovima iz svoga djelokruga rada te obavlja i druge poslove iz svoga djelokruga.

U Tajništvu Stalnog predstavništva se ustrojavaju sljedeći odsjeci:

3.5.1. Odsjek za protokol;

3.5.2. Odsjek za administrativno-tehničke poslove;

3.5.3. Odsjek za podregistar.

3.5.1. Odsjek za protokol

Članak 20.

Odsjek za protokol u suradnji s protokolom Vlade, Hrvatskoga sabora, Ureda Predsjednika Republike Hrvatske i Ministarstva obavlja poslove planiranja, pripreme i pružanja podrške za protokolarne aktivnosti državnih dužnosnika u Bruxellesu; koordinira ceremonijalne aktivnosti Stalnog predstavništva i predstavnika tijela državne vlasti od posebnog značaja za Republiku Hrvatsku; brine i provodi aktivnosti koje se odnose na notifikaciju članova Stalnog predstavništva i ostvarenje njihovih prava pri nadležnim tijelima Europske unije i Kraljevine Belgije te obavlja i druge poslove iz svoga djelokruga.

3.5.2. Odsjek za administrativno-tehničke poslove

Članak 21.

Odsjek za administrativno-tehničke poslove obavlja sve uredske poslove za potrebe ustrojstvenih jedinica Stalnog predstavništva i članova Stalnog predstavništva; obavlja poslove fizičke i tehničke zaštite, poslove distribucije i zaštite podataka, poslove vođenja podregistra; organizacije nabave, upravljanja imovinom; brine o pravilnom i racionalnom korištenju materijalno-financijskih sredstava i imovine; priprema planove i obavlja postupak nabave roba, radova i usluga za potrebe Stalnog predstavništva; obavlja stručne poslove oko investicijskog i tekućeg održavanja zgrade; priprema i obavlja poslove tekućeg održavanja, pomoćne i tehničke poslove te obavlja i druge poslove iz svoga djelokruga.

U poslovima iz svojeg djelokruga djeluje u suradnji s Glavnim tajništvom Ministarstva.

3.5.3. Odsjek za podregistar

Članak 22.

Odsjek za podregistar obavlja stručne poslove prijema, evidencije, pohrane, uništavanja i ostalo postupanje s klasificiranim podacima zaprimljenim u neposrednoj razmjeni sa tijelima Europske unije te distribucije istih Središnjem registru pri Uredu Vijeća za nacionalnu sigurnost te obavlja i druge poslove iz svoga djelokruga.

Upute i smjernice za svoj rad, u stručnim pitanjima iz nadležnosti Odsjeka, voditelj Odsjeka dobiva od predstojnika Ureda Vijeća za nacionalnu sigurnost.

Odsjek za podregistar popunjava se djelatnicima Ureda Vijeća za nacionalnu sigurnost kao resornim predstavnicima u svojstvu ugovornih diplomata, temeljem Sporazuma tih dvaju tijela.

Članak 23.

Broj izvršitelja unutar ustrojstvenih jedinica Stalnog predstavništva i struktura radnih mjesta uvjetovani su obujmom poslova koji proizlaze iz sudjelovanja Republike Hrvatske u radu radnih tijela Europske unije te podliježe stalnoj prilagodbi potrebama službe.

Sistematizaciju radnih mjesta unutar ustrojstvenih jedinica Stalnog predstavništva utvrđenih ovom Uredbom donosi ministar vanjskih i europskih poslova (u daljnjem tekstu: ministar), a koja je sastavni dio Pravilnika o unutarnjem redu službe vanjskih poslova.

4. UPRAVLJANJE

Članak 24.

Stalnim predstavništvom upravlja stalni predstavnik Republike Hrvatske akreditiran pri Europskoj uniji i Europskoj zajednici za atomsku energiju u zvanju izvanrednog i opunomoćenog veleposlanika.

Stalni predstavnik predstavlja Vladu u Odboru stalnih predstavnika vlada država članica pri Europskoj uniji u sastavu stalnih predstavnika (COREPER II).

Stalni predstavnik postupa sukladno stajalištima, uputama i smjernicama te prema nalozima i napucima Vlade i ministra.

Članak 25.

Zamjenik stalnog predstavnika predstavlja Vladu u Odboru stalnih predstavnika vlada država članica pri Europskoj uniji u sastavu zamjenika stalnih predstavnika (COREPER I).

Zamjenik stalnog predstavnika za svoj rad neposredno odgovara stalnom predstavniku, Vladi i ministru, odnosno dužnosniku po ovlaštenju ministra.

Vlada Republike Hrvatske imenuje zamjenika stalnog predstavnika.

U odsutnosti stalnog predstavnika Stalnim predstavništvom upravlja zamjenik stalnog predstavnika (kao otpravnik poslova ad interim.).

U odsutnosti stalnog predstavnika i njegovog zamjenika Stalnim predstavništvom upravlja profesionalni diplomat u najvišem diplomatskom zvanju kao otpravnik poslova.

Voditelja Odsjeka podregistra imenuje Predstojnik Ureda Vijeća za nacionalnu sigurnost o čemu izvješćuje ministra.

Voditelj Odsjeka za podregistar po položaju je profesionalni diplomat za sigurnost Stalnog predstavništva.

Voditelj Odsjeka za podregistar za svoj rad odgovara stalnom predstavniku i predstojniku Ureda Vijeća za nacionalnu sigurnost.

Članak 26.

Odjelom za poslove Političkog i sigurnosnog odbora (PSO) upravlja voditelj Odjela – predstavnik Republike Hrvatske pri PSO. Predstavnik Republike Hrvatske pri PSO može imati svog zamjenika.

Predstavnik Republike Hrvatske pri PSO za svoj rad neposredno odgovara Stalnom predstavniku i podnosi mu izvješće o radu.

Predstavniku Republike Hrvatske pri PSO upute za političko djelovanje daje ministar, a za pitanja iz područja obrambene i sigurnosne politike upute daje ministar nakon provedene konzultacije s ministrom obrane.

Voditelja Odsjeka za ZSOP imenuje ministar uz prethodnu konzultaciju s ministrom obrane.

Voditelj Odsjeka za ZSOP za svoj rad odgovara stalnom predstavniku, predstavniku Republike Hrvatske u PSO i ministru.

Članak 27.

Tajništvom Stalnog predstavništva upravlja tajnik Stalnog predstavništva u zvanju visokog profesionalnog diplomata.

Uredom stalnog predstavnika upravlja voditelj Ureda u zvanju višeg profesionalnog diplomata.

Odjelima u Stalnom predstavništvu upravljaju voditelji Odjela – profesionalni diplomati imenovani od strane ministra, a za svoj rad odgovaraju stalnom predstavniku i ministru.

Odsjecima u Stalnom predstavništvu upravljaju voditelji Odsjeka – profesionalni diplomati imenovani od strane ministra, a za svoj rad odgovaraju voditelju Odjela, stalnom predstavniku i ministru.

5. RASPORED NA RAD U STALNO PREDSTAVNIŠTVO

Članak 28.

Na rad u Stalno predstavništvo raspoređuju se profesionalni diplomati, ugovorni diplomati (resorni predstavnici i ostali) i administrativno-tehničko osoblje.

Profesionalni diplomati iz stavka 1. ovoga članka raspoređuju se iz Ministarstva na rad u Stalno predstavništvo sukladno unutarnjem ustroju Stalnog predstavništva i potrebama službe te propisima službe vanjskih poslova.

Resorni predstavnici kao ugovorni diplomati iz stavka 1. ovoga članka, su državni službenici upućeni iz tijela državne uprave u Stalno predstavništvo kao njihovi resorni predstavnici sukladno unutarnjem ustrojstvu Stalnog predstavništva, potrebama službe i tijela državne uprave iz kojeg se upućuju kao i propisima službe vanjskih poslova.

Administrativno-tehničko osoblje iz stavka 1. ovoga članka su državni službenici, odnosno namještenici, koji se raspoređuju iz Ministarstva u Stalno predstavništvo sukladno unutarnjem ustrojstvu Stalnog predstavništva i potrebama službe radi obavljanja administrativno-tehničkih poslova te propisima službe vanjskih poslova.

Članak 29.

Za vrijeme rada u Stalnom predstavništvu na profesionalne diplomate, ugovorne diplomate (resorne predstavnike i ostale) i administrativno-tehničko osoblje iz članka 27. ove Uredbe primjenjuju se odredbe Zakona o vanjskim poslovima i podzakonskih propisa kojima se uređuje rad službe vanjskih poslova.

Članak 30.

Za vrijeme rada u Stalnom predstavništvu resorni predstavnik kao ugovorni diplomat član je diplomatskog osoblja Stalnog predstavništva te uživa sve posebnosti iz radno-pravnog odnosa koje proizlaze iz rada u Stalnom predstavništvu, a koje su uređene Zakonom o vanjskim poslovima i podzakonskim propisima kojima se uređuju statusna pitanja u službi vanjskih poslova.

O postavljenju resornog predstavnika u odgovarajuće diplomatsko zvanje odlučuje ministar temeljem prijedloga čelnika tijela državne uprave iz kojega se resorni predstavnik upućuje, a sukladno propisima kojima se uređuje rad službe vanjskih poslova.

Članak 31.

Za vrijeme rada u Stalnom predstavništvu resorni predstavnik prava i obveze iz radnog odnosa nastavlja ostvarivati u tijelu državne uprave iz kojega se upućuje.

Plaću, dodatke, naknade, doprinose te ostala materijalna prava resorni predstavnik ostvaruje sukladno podzakonskom aktu kojim se uređuju plaće, dodaci i naknade u službi vanjskih poslova, a na teret tijela državne uprave iz kojega se upućuje.

O organizaciji i svim troškovima vezanim za odlazak na rad u Stalno predstavništvo ili povratak s rada iz Stalnog predstavništva, vodi brigu nadležno tijelo državne uprave iz kojeg se resorni predstavnik upućuje, odnosno u koje se vraća.

Članak 32.

U svom radu i djelovanju resorni predstavnik dužan je poštivati:

– načelo subordiniranosti u odnosu na stalnog predstavnika, posebice u međunarodnopravnim, vanjskopolitičkim i protokolarnim pitanjima;

– obvezu redovitog izvješćivanja stalnog predstavnika o bitnim sadržajima svoje djelatnosti kao i o relevantnim političkim, resornim i drugim saznanjima od interesa za Republiku Hrvatsku.

Članak 33.

Financijska sredstva potrebna za rad profesionalnih diplomata i administrativno-tehničkog osoblja Stalnog predstavništva osiguravaju se u okviru proračunskih sredstava Ministarstva.

Financijska sredstva potrebna za rad resornih predstavnika, osiguravaju se u okviru tijela državne uprave, odnosno institucija i organizacija iz kojih se resorni predstavnici upućuju na rad u Stalno predstavništvo.

6. PRIJELAZNE I ZAVRŠNE ODREDBE

Članak 34.

Ministar će u roku 90 dana od dana stupanja na snagu ove Uredbe uskladiti Pravilnik o unutarnjem redu Ministarstva vanjskih i europskih poslova sa sistematizacijom radnih mjesta s odredbama ove Uredbe.

Članak 35.

Čelnici tijela državne uprave kao i institucija i organizacija iz kojih se upućuju i u koje se vraćaju resorni predstavnici kao ugovorni diplomati, a na koje se odredbe ove Uredbe odnose, u roku 90 dana uskladit će svoje podzakonske akte u skladu s odredbama ove Uredbe.

Članak 36.

Ova Uredba stupa na snagu prvoga dana od dana objave u »Narodnim novinama«.

Klasa: 002-03/13-03/75

Urbroj: 50301-21/21-13-2

Zagreb, 4. srpnja 2013.

Predsjednik
Zoran Milanović, v. r.

Uredba, NN 88/2013-1946